b'\n_START_ARTICLE_\nArdu Treinbuk\n_START_PARAGRAPH_\nArdu Treinbuk (22. detsember 1935 R\xc3\xa4gavere vald, Virumaa \xe2\x80\x93 10. august 2012 Narva) oli eesti kabetaja._NEWLINE_Aastatel 1943\xe2\x80\x931945 \xc3\xb5ppis R\xc3\xa4gavere algkoolis, seej\xc3\xa4rel Rakvere \xc3\x95petajate Seminari harjutuskoolis, mille l\xc3\xb5petas 1950. aastal. 1954. aastal l\xc3\xb5petas ta Rakvere 1. Keskkooli. Samal aastal asus ta \xc3\xb5ppima Eesti P\xc3\xb5llumajanduse Akadeemia metsandusteaduskonda metsat\xc3\xb6\xc3\xb6stuse erialale. 1956. aastal j\xc3\xa4tkas \xc3\xb5pinguid Jelgavas, L\xc3\xa4ti P\xc3\xb5llumajanduse Akadeemias, l\xc3\xb5petas 1960. aastal m\xc3\xb6\xc3\xb6blit\xc3\xb6\xc3\xb6stuse insenerina._NEWLINE_P\xc3\xa4rast k\xc3\xb5rgkooli l\xc3\xb5petamist t\xc3\xb6\xc3\xb6tas ta 37 aastat Narva m\xc3\xb6\xc3\xb6blikombinaadis algul tehnoloogina, hiljem peadirektori aset\xc3\xa4itjana._NEWLINE_Eesti meistriv\xc3\xb5istlustel kirikabes v\xc3\xb5itis ta aastatel 1980\xe2\x80\x932011 (erinevates m\xc3\xa4nguviisides) 6 kulda, 3 h\xc3\xb5bedat ja 4 pronksi. NSV Liidu meistriv\xc3\xb5istlustel kirikabes v\xc3\xb5itis 1978. aastal pronksi. 1998. aastal tuli ta esimestel kirikabe (brasiilia kabe) maailmameistriv\xc3\xb5istlustel maailmameistriks, 2000. aastal v\xc3\xb5itis h\xc3\xb5beda ja 2004. aastal tuli teist korda maailmameistriks. 2001. aastat rahvusvaheline suurmeister kirikabes._NEWLINE_Eesti meeste meistriv\xc3\xb5istlustel vene kabes v\xc3\xb5itis ta 1997. aastal pronksi, lisaks v\xc3\xb5itis 1999. aastal pronksi ja 2000. aastal kulla vene kabe kiirkabes. Eesti meistriv\xc3\xb5istlustel brasiilia kabes v\xc3\xb5itis ta 2007. aastal pronksi ja 2010. aastal kulla.'